DA Den Europæiske Unions Tidende CE 78/239

(2004/C 78 E/0241)

SKRIFTLIG FORESPØRGSEL E-3198/03

af Olivier Dupuis (NI) til Kommissionen

(30. oktober 2003)

Om: Atter lukning af lejre og udvisning af flygtninge i Ingusjetien

Ifølge »Læger uden Grænser« (MSF) tømtes endnu en lejr i Ingusjetien den 1. oktober 2003 få dage før valget i Tjetjenien. MSF beretter ligeledes om, at de sidste 168 familier, der boede i denne lejr, var mere heldige end de øvrige, idet de blev genhuset i Flygtningehøjkommissariatets (UNHCR) telte i en nabolejr. Denne genhusning gavnede imidlertid hverken de familier, der udvistes af lejren inden september måned, eller dem, der bor i andre lejre under den stadig stigende trussel om udvisning. Ifølge den humanitære organisation er der i dette tilfælde simpelt hen tale om en undtagelse fra den politik om ufrivillig repatriering, der fortsat er reglen for de tjetjenske flygtninge i Ingusjetien. Ifølge en MSF-undersøgelse, der offentliggjordes sidste forår og vedrører alle flygtninge bosat i teltlejre i Ingusjetien, ville 90 % ikke tilbage til Tjetjenien, hvor bortførelser, drab, tortur og udrensningsaktioner er en del af hverdagen.

Er Kommissionen bekendt med disse tvangsudvisninger af tjetjenske flygtninge fra lejrene i Ingusjetien? Hvordan har den reageret over for denne grove krænkelse fra de russiske myndigheders side af de internationale konventioner på området og de forpligtelser, de har indgået over for det internationale samfund generelt og EU i særdeleshed? Hvor længe vil Kommissionen blive ved med at tolerere de russiske myndigheders krænkelse og manglende overholdelse af såvel folkeretten som deres egne forpligtelser?

Svar afgivet på Kommissionens vegne af Christopher Patten

(5. december 2003)

Kommissionen følger nøje den seneste udvikling i Tjetjenien.

Kommissionen går ind for en politisk løsning af konflikten, som både respekterer Ruslands territoriale integritet og støtter alle de virkelige bestræbelser på at opnå en varig fred. Kommissionen havde håbet, at folkeafstemningen om forfatningen i marts 2003 ville føre til en fredelig politisk bilæggelse af konflikten, idet den kunne danne grundlag for en ægte dialog og medvirke til genindførelse af retsstatsprincipper og beskyttelse af menneskerettighederne. Som led i en sådan løsning var det efter Kommissionens opfattelse af afgørende betydning, at befolkningen i Tjetjenien anerkendte retmæssigheden af præsidentvalget den 5. oktober 2003. Den måde, valget gennemførtes på, gav imidlertid anledning til mange betænkeligheder, bl.a. med hensyn til muligheden for at opnå retsbeskyttelse og adgangen til medierne.

Kommissionen er bekendt med foruroligende rapporter om fortsatte krænkelser af menneskerettighederne i Tjetjenien og om lukning af lejre for internt fordrevne personer i Ingusjetien. Ved at lukke disse lejre uden at tillade det internationale samfund, herunder navnlig Kontoret for Humanitær Bistand (ECHO), at opføre rimelige alternative former for husly for dem, der ønsker at blive, giver myndighederne ikke de internt fordrevne personer andre muligheder end at vende tilbage til Tjetjenien, og dette til trods for, at sikkerhedssituationen i Tjetjenien i hvert tilfælde ikke er blevet bedre siden folkeafstemningen om forfatningen i marts 2003 og præsidentvalget i oktober 2003, og uanset den dårlige humanitære situation i Tjetjenien. Det er så meget desto mere beklageligt, at Rusland ikke på nogen konkret måde har reageret på gentagne anmodninger fra Kommissionen om at lette tilvejebringelsen af humanitær bistand, det være sig ved at tillade opførelse af alternative former for husly i Ingusjetien, ved at give ikke-statslige organisationer (NGO'er) adgang til De Forenede Nationers VHF-kommunikation, ved at skabe sikkerhed for hjælpearbejdere og ved at tillade ECHO at åbne et kontor i Nazran, Ingusjetien.

Disse problemer blev rejst af Kommissionen på Unionens topmøde med Rusland den 6. november 2003. Kommissionen vil fortsat benytte møderne i forbindelse med den politiske dialog mellem Unionen og Rusland til at opfordre de russiske myndigheder til at forbedre alle de forskellige aspekter vedrørende situationen i Tjetjenien.